
Cyberbullying a temperamentum, az agresszió és az önkontroll tükrében

Háttér: Ybarra (2012) szerint a cyberbullying jelensége jelentős szerepet játszik a tinédzserek mentális jóllétének életében, ugyanis jelenléte depresszív tünet-együtteshez, viselkedési problémákhoz, illetve szerhasználathoz is vezethet. Érdekes lenne tehát közelebbről megvizsgálni, hogy az elektronikus terrorizálás milyen összefüggést mutat a személyiséggel.
Cél: Jelen kutatás célja a személyiség azon aspektusainak feltárása, amelyek az agresszió, az önkontroll és a temperamentum dimenzióin át próbálnak meg összefüggéseket találni a jelenség résztvevőinek személyiségvonásai között.
Módszerek: A vizsgálatokhoz használt kérdőívcsomag tartalmazta a TCI temperamentum skáláit, az Agresszió Kérdőívet, az Önkontroll Kérdőívet, és a Cyberbullying és Online Agresszió Kérdőív jelen kutatás számára magyarra fordított változatát.
Eredmények: A statisztikai elemzések alapján úgy tűnik, hogy a jutalomfüggőség nem játszik jelentős szerepet a cyberbullying jelenségében. Az újdonságkeresés dimenzióban szignifikáns különbség található az „elkövető és áldozat” valamint az áldozati csoport között. Az eredmények alapján feltételezhető, hogy a magas ártalomkerülés egyike lehet azon temperamentumtényezőknek, amelyek a cyberbullying áldozatok körében általánosan megjelennek. A vizsgált mintán végzett számítások alapján azonban nem találtunk szignifikáns különbséget a csoportok között az agresszió mértéken, azonban szignifikáns különbség mutatkozott az önkontroll dimenziójában.
Következtetés: A cyberbullying és a személyiségtényezők összefüggéseinek megállapítása segíthet abban, hogy időben felismerhetővé váljanak a veszélyeztetett fiatalok, és megfelelő prevenciós módszerekkel segíthessünk megoldani a problémát.



